Vømmølfestivalen

Vømmølfestivalen er en årlig norsk musikkfestival som ble arrangert for første gang i juni 1995. Festivalen har sitt navn etter et fenomen i Verdal i Nord-Trøndelag, der festivalen er lokalisert. Festivalen har blitt utviklet i Hans Rotmos ånd og presenterer vømmølmusikk og tilbyr i tillegg publikum familieorienterte aktiviteter, kulturmønstring og forskjellige aspekter innenfor vømmøl, deriblant vømmøltoget.

Historie

I 1995 kvalifisert Verdal Idrettslag damer i fotball seg til toppserien i fotball. Sponsormarkedet er skrapt og tiltak må iverksettes. Inge Svensson kommer opp med ideen om vømmølfest, og dette vedtas. Vømmølfesten inneholder Vømmølgutan og Johan Møkkerbakkens orkester, dette ble kjernen som skulle utgjøre vømmølfesten i 1995. Arrangementet blir en braksuksess og vømmølkulturen kunne se framtida lyst i møte. Fra denne spede start utviklet festivalen seg fort til å bli et årvisst fenomen. I videreutviklingen kom ideen om vømmøltog der man i starten hadde 20 personer og 5 sauer, og man har i dag et vømmøltog med 144 kjørende ekvipasjer, 28 tablå, og hundrevis av andre gående som totalt regnes til 2000 deltagende i vømmøltoget. Med utviklingen i vømmøltoget kom ideen om vømmølbekledningen (vømmølmundur).

Hva er vømmøl?

Ordet «Vømmøl» har sitt opphav i Vadmel, eller Veinnmøl som det på innherredsdialekten ble uttalt. Fra gammelt av er Vadmel en betegnelse på et tøystoff som ble brukt til å sy klær av, brukt til både hverdag og fest. Vadmel er et grovt ullstoff, som er mer eller mindre valket eller stampet. Stoffet ble svært mye brukt til klær blant norske bønder og allmuesfolk tidligere. Det var som regel bøndene selv som produserte stoffet av ull fra gårdens sauer. Vømmøl (i vømmølsk sammenheng) står for noe som er bygget på tradisjon over flere generasjoner, og som da er solid og slitesterkt.

Musikk

Vømmølmusikken har et budskap som sendes ut ved hjelp av tekst, fengende rytmer, folkemusikk og humor. Tekstene i sangene skildrer livet og problemene som mennesker i Utkant-Norge må stri med. De humoristiske, livlige og billedlige tekstene forteller om figurer eller personer fra Vømmøldalen. Mange har sterke røtter i Utkant-Norge, og kan dermed kjenne seg igjen i sin egen, foreldres og besteforeldres livssituasjon i vømmøltekstene. Verdiene til Vømmølmusikken hører til en økopolitisk sosialisme, som er opptatt av at lokalsamfunnene skal bestå. Den er negativ til utvikling der folk flytter til de store byene og jordbruker legges ned, og mener at en rask industrialisering fører til teknologisiering, som igjen fører til arbeidsløshet og fremmedgjøring. Den seriøse undertonen i sangene får fram nettopp denne frykten for de kommersielle kreftene som truer med å utrydde vømmølkulturen.

Klær

Under vømmølfestivalen kler man på seg med gamle klær, sko og tilbehør. Guttene ofte i gamle dresser eller tykke ullbukser med helsetrøyer, rutete skjorter og ulljakker/ullgensere. Jentene i kjoler/skjørt med forkle og kåper eller ulljakker.

Vømmøltoget

I det første vømmøltoget  i 1995 deltok det ca 20 mennesker og 5 sauer. Mens i 2013 deltok det 144 ekvipasjer, 28 tablå og hundrevis av andre gående, der totalt deltakerantall regnes til ca 2000. Folket stiller opp i toget med gamle traktorer, biler, mopeder, barnevogner og andre gamle ting og alle som deltar i toget kler seg opp i «vømmølklær». Toget varer i ca. 2 timer, og ender opp i folkeparken, hvor et familiearrangement holdes. Vømmøltoget er større en 17. mai-toget på Verdal, og enda flere publikummere samler seg for å få med seg denne begivenheten. 
I 2013 ryddet Politiet opp i vømmøltoget etter gjentagende overtredelser grunnet alkoholmisbruk.

Frivillige

Verdal IL er 100 % eier av vømmølfestivalen, og står som arrangører. De har en vømmølkomite og hovedansvarlige for hvert enkelt område, som kiosk/bar, vakter, markedsføring/kreativitet, vømmølklær, musikk/lyd og opptoget. De hovedansvarlige har igjen sine staber som de benytter under seg. Det er totalt 40-50 personer som gjør en oppgave av større og mindre grad for at festivalen kan fremstå slik den gjør pr. i dag.

Besøkstall

Det anslås et publikumsoppmøte på mellom 15- og 20 000 de tre dagene festivalen foregår. I 2009 var det ca. 6200 solgte billetter til vømmølfesten, mens i 2010 gikk det opp til ca. 6600. Det gikk i 2011 ned til ca. 5700 festdeltakere, og i 2012 var det nede i ca. 4500, en kraftig nedgang fra tidligere år. I 2013 var det ca. 4800 betalende festdeltakere.